Jesumaa kuruso ateepidapꞌeda,
uchiajida pꞌuurudeepa taawaa wãdaitꞌee “Tachi Poro Bɨɨrɨ” apatapꞌedaamaa.
(Hebreo pedeede Gólgota apachida.)
Mama merapꞌedapꞌeda,
ma kurusode baijira bɨjida piumerã.
Iru ikꞌaawa bɨjida awaraarã omé,
aba juaraare,
aba juabi eere.
Pilatopa letrero pꞌãji Jesús kurusode bɨdamerã.
Nãga pꞌãji:
Jesús Nazaretdepema,
Judiorã Rey.
Judiorã chokꞌaraarãpa leejida ma pꞌãda,
Jesús peedapꞌedaamãi pꞌuuru kꞌaitꞌa bada perã.
Ma pꞌãda pꞌã baji hebreo pedeede,
latín pedeede mãikꞌaapa griego pedeede.
Ma pꞌãda leedakꞌãri,
pꞌaareerã poroorãpa mãgajida Pilatomaa:
—Pꞌãnáaji Judiorã Rey.
Ma kꞌãyaara nãga pꞌãpáde ajida.
Na eperãpa jaraji ichita Judiorã Rey.
Mamĩda Pilatopa pꞌanauji:
—Mɨa pꞌãda perã jãgá pꞌã beeitꞌeeda aji.
Soldaorãpa Jesús kurusode baijira bɨdapꞌeda mãikꞌaapa iru pꞌaru atadapꞌeda,
ãchi kꞌĩmariirãmaa jedetꞌaajida.
Mamĩda chi edupema pꞌaru teesoo baji,
kꞌaatꞌɨ–ee;
jĩpꞌa kꞌa baji.
Mapa mãgajida:
—Jẽnaadáma.
Ma kꞌãyaara suerte jemenedáma kꞌawaadaitꞌee kꞌaipata ataitꞌee.
Mãga oojida uchiamerã Tachi Akꞌõre Ũraa pꞌãdade jara bɨkꞌa:
‘Mɨchi pꞌaru jedejida mãikꞌaapa suerte jemenedapꞌeda,
mɨchi pꞌaru jitajida’.
Soldaorãpa mãga oo pꞌanɨ misa,
kuruso kꞌaitꞌa bainɨ̃ pꞌanajida Jesús nawe chi nawe ɨ̃pewẽra ome,
awaraa María,
mãgɨ́ Cleofás wẽra pada,
mãikꞌaapa María Magdalena.
Jesupa unukꞌãri chi nawe kꞌaitꞌa bainɨ̃ bɨ mɨ,
chi kꞌõpꞌãyo kꞌinia iru bada ome,
chi nawemaa mãgaji:
—Nawe,
jã pɨchi warrapɨ.
Maapꞌeda mɨmaa mãgaji:
—Jã pɨchi nawepɨ.
Maadakꞌãriipa mɨa María iru bapachi mɨ tede mɨchi nawekꞌa.
Ma tꞌẽepai Jesupa kꞌawaakꞌãri jõmaweda ichia ooitꞌee bada auparu,
mãgaji:
—‘Opisia nɨ̃bɨda aji.’
Mãga jaraji uchiamerã Tachi Akꞌõre Ũraa pꞌãdade jara bɨkꞌa.
Mama iru pꞌanajida vino achuchua chokꞌode.
Aɨde esponjakꞌa pꞌẽesapꞌẽesaa bɨ topa atadapꞌeda,
jõi bɨjida hisopo kꞌɨ̃de mãikꞌaapa itꞌaimãi tꞌɨ atajida.
Sõpꞌeda,
Jesupa mãgaji:
—Ɨ̃rá jõma aupajida aji,
mãikꞌaapa ichi poro ɨ̃jaabaipꞌeda,
jai–idaaji.
Ma ewate Pascua fiesta ɨ̃ipata ewate norema paji.
Judiorãpa mãgɨ́ ewate ɨapata perã,
kꞌiniada–e pꞌanajida piuda kꞌapꞌɨa kurusode pꞌaneedamerã.
Maperã iidijida Pilatomaa kurusode pꞌanadapꞌedaarã jĩru kꞌõrapikꞌoomerã,
mãgá isapai piudamerã.
Mãgá chi piuda kꞌapꞌɨa kurusodeepa ɨrabai atapidai.
Pilatopa ooji ãchia iididapꞌedaakꞌa.
Romadepema soldaorã wãdapꞌeda,
Jesús ikꞌaawa baijira pꞌanadapꞌedaarã jĩru kꞌõrakꞌoonajida,
waide piuda–e pꞌanadapꞌedaa perã.
Mamĩda Jesús kꞌaitꞌa panadakꞌãri,
piu bɨ unujida.
Maperã iru jĩru kꞌõrada–e paji.
Ma kꞌãyaara soldaopa Jesús orrode miasupa sutꞌaaji.
Aramata uchiaji waa pania ome.
Mɨ,
chi mãga unudapa nepɨrɨmaa bɨ mɨa unuda.
Mɨa kꞌawa bɨ wãarata jara bɨ,
mɨa mãga unuda perã.
Mɨa nãga jara bɨ parãpa pida ichiaba ijãadamerã.
Mãga pꞌasaji uchiamerã Akꞌõre Ũraa pꞌãdade jara bɨkꞌa:
‘Iru bɨɨrɨ apida bɨada–e paji’.
Ichiaba mãga pꞌasaji uchiamerã pedee awaraa Akꞌõre Ũraa pꞌãdade jara bɨkꞌa:
‘Akꞌɨdaitꞌee eperã ãchia sutꞌaadapꞌedaa’.